[Video’s] Vyf in hof oor KFC-voorval‘n Skermskoot uit een van die video’s. Die vyf mans wat in hegtenis geneem is in verband met die beweerde aanranding van ŉ egpaar verlede week by ŉ KFC-restaurant in Pretoria, sal Donderdag in die Pretoria-landdroshof verskyn. Luvuyo Mfaku, woordvoerder van die Nasionale Vervolgingsgesag (NVG), het vroeër aan Maroela Media bevestig Marius Harding (23), Ockert Muller (20), Stephan Nel (39), Dicky Junior van Rooyen (21) en Joshua Schultz (21) staan nou op ŉ aanklag van poging tot moord tereg. Hulle is aanvanklik van aanranding aangekla. Een van die beskuldigdes word ook van die rig van ŉ vuurwapen aangekla. Maroela Media het vroeër berig ŉ video van die beweerde aanranding, wat by ŉ KFC-restaurant in Montana plaasgevind het, het wyd opslae gemaak nadat dit soos ŉ veldbrand op sosiale media versprei het. Die beeldmateriaal, wat met ŉ selfoon opgeneem is, toon hoe ŉ groep mans na bewering ŉ egpaar aanval nadat die egpaar die mans gevra het om vorentoe te beweeg in die deurrybaan by die KFC-restaurant. ‘n Skermskoot uit een van die video’s. Die selfoon skud so erg rond dat die gebeure nie duidelik op die video gesien kan word nie. Daar word egter gehoor hoe ŉ vrou herhaaldelik skree en baie kru taal word in die video gebruik. ŉ Mansstem kan ook gehoor word wat sê “skiet hom, skiet hom”. Nog ŉ video is intussen aan Maroela Media gestuur wat glo ná die voorval geneem is. In dié video kan gesien word hoe van die mans en die egpaar saam met nog ŉ vrou buite hul motors staan. Daar kan nie op dié beeldmateriaal gesien word dat enige iemand gewelddadig optree nie, hoewel daar gehoor word hoe een van die beweerde slagoffers een van die beskuldigdes vloek. Die ander vrou op die video is duidelik ontsteld en sê herhaaldelik: “Dit is nie veronderstel om so te wees nie.” Een van die beskuldigdes beweer in die video dat hy eerste geslaan is. Die video eindig met die beskuldigdes wat in hul motors klim en daar kan gehoor word hoe een van hulle aan iemand jammer sê. Lees alle vorige berigte oor die KFC-voorval op Maroela Media.